เทศกาลสงกรานต์ เมาขับสูงถึง 7,000 คดี
นายวิตถวัลย์ สุนทรขจิต อธิบดีกรมคุมประพฤติ กล่าวถึงสถิติ 7 วันอันตรายระหว่างวันที่ 11 – 17 เมษายน 2565 ที่ศาลสั่งคุมประพฤติมีคดีรวมทั้งสิ้น 7,925 คดี ซึ่งคดีขับรถขณะเมาสุราสูงสุดที่ 7,141 คดี คดีขับเสพ 765 คดี คดีขับรถประมาท 19 คดี ศาลสั่งติดอุปกรณ์อิเล็กทรอนิกส์ติดตามตัว หรือกำไล EM 13 ราย โดยมีเงื่อนไขห้ามออกจากที่พักอาศัย ตั้งแต่เวลา 19.00 น. – 05.00 น. เป็นเวลา 7 วัน เปรียบเทียบสถิติคดีขับรถขณะเมาสุราช่วงสงกรานต์ ปี 2564  จำนวน 6,061 คดี และปี 2565 จำนวน 7,141 คดี เพิ่มขึ้น 1,080 คดี อธิบดีกรมคุมประพฤติ กล่าวอีกว่า กรมคุมประพฤติให้ความสำคัญกับการบังคับใช้กฎหมาย พร้อมบูรณาการความร่วมมือกับทุกภาคส่วนดูแลผู้กระทำผิดที่เข้าสู่กระบวนการคุมความประพฤติ โดยเฉพาะคดีขับรถขณะเมาสุรา โดยจะต้องผ่านการคัดกรองแบบประเมินการดื่มเครื่องดื่มแอลกอฮอล์ หากพบว่า มีความเสี่ยงสูงในการติดสุรา จะส่งเข้ารับการบำบัดรักษา ณ สถานพยาบาลในสังกัดกระทรวงสาธารณสุข ส่วนผู้กระทำผิดที่มีความเสี่ยงต่อการกระทำผิดซ้ำ ต้องเข้ารับการแก้ไขฟื้นฟูแบบเข้มข้นในค่ายปรับเปลี่ยนพฤติกรรมเป็นระยะเวลา 3 วัน และปฏิบัติตามเงื่อนไขคุมความประพฤติ อาทิ รายงานตัวต่อพนักงานคุมประพฤติและทำงานบริการสังคม